**despre dragostea de țară**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

unii clamează despre dragostea de țară

dar mai întâi

este o inimă mare ca o cetate

cu marginile crenelate de

un fluviu care despică destinul

câmpiilor

până la o mare neagră

și mai este o pădure de căciuli

de daci înalți cât

coloana infinitului

apoi se aude o ciocârlie care ne ține

de mână pe toți

în vreme de război

sau

într-o horă a unirii

doinită din fluierul

unui baci viteaz numit Mihai

sau a unui stejar pe nume Avram Iancu

și abia după ce ne numărăm morții

mânăstirile

și munții Carpați

de pe frunțile încruntate

ale voievozilor,

putem povesti cu smerenie

despre

dragostea de țară și altora

dar mai ales

nouă înșine